На основу члана 14а став 3. Закона о психоактивним контролисаним супстанцама („Службени гласник РС”, бр. 99/10 и 57/18),

Министар унутрашњих послова доноси

**ПРАВИЛНИК**

**о начину рада Националне контактне тачке**

"Службени гласник РС", број 93 од 26. децембра 2019.

Члан 1.

Овим правилником прописује се начин рада Националне контактне тачке за достављање узорака заплењених психоактивних контролисаних супстанци и размену података о анализираним узорцима, а у складу са међународним обавезама.

Члан 2.

Национална контактна тачка за пренос и анализу узорака заплењених психоактивних контролисаних супстанци у Министарству унутрашњих послова је Национални центар за криминалистичку форензику у Управи криминалистичке полиције (у даљем тексту: Национална контактна тачка).

Члан 3.

Пре слања узорака Национална контактна тачка са националном контактном тачком државе која намерава да прими узорак усаглашава начин слања, користећи Образац за слање узорка (у даљем тексту: Образац).

Образац из става 1. овог члана одштампан је у прилогу овог правилника и чини његов саставни део.

Члан 4.

Када се слање узорка обавља превозом кроз подручје друге државе (у даљем тексту: транзитна држава), Национална контактна тачка извештава о планираном слању националну контактну тачку транзитне државе. У ту сврху, свакој транзитној држави доставља се примерак попуњеног Обрасца пре отпочињања слања.

Члан 5.

Национална контактна тачка слање узорака обавља:

1) путем службеника државе чланице пошиљаоца или примаоца;

2) путем достављача;

3) дипломатском поштом;

4) препорученом (брзом) поштом.

Током целог превоза уз узорак мора се налазити и попуњени Образац.

Члан 6.

Ако је као начин слања, у смислу члана 3. овог правилника, између Националне контактне тачке и националне контактне тачке друге државе усаглашено слање путем службеника државе чланице пошиљаоца или примаоца, службеник Националне контактне тачке не носи униформу. Службеник Националне контактне тачке не спроводи оперативне задатке у вези с пошиљком, осим када је то прописано националним законодавством и договорено са државама пошиљаоцима, примаоцима или транзитним државама.

Код путовања авионом користе се искључиво авиони националних компанија и компанија регистрованих у једној од држава чланица Европске уније.

Члан 7.

Маса узорка не сме бити већа од оне која се сматра неопходном за његову анализу.

Члан 8.

Национална контактна тачка узорке доставља уз напомену да прималац узорке може користити унутар државе примаоца у сврху откривања кривичних дела, вођења предистражног и кривичног поступка, форензичку анализу узорака и у друге сврхе сходно потребама пошиљаоца и примаоца узорка, а у складу са националним законодавством државе примаоца.

Члан 9.

Национална контактна тачка чува у својој архиви све примерке образаца.

Члан 10.

Овај правилник ступа на снагу осмог дана од дана објављивања у „Службеном гласнику Републике Србије.”

Број 01-11196/19-8

У Београду, 20. децембра 2019. године

Министар,

др **Небојша Стефановић,** с.р.

**ПРИЛОГ**

**ОБРАЗАЦ ЗА СЛАЊЕ УЗОРАКА**

А. **Пословни број** (шифра државе од два слова /година/редни број)

Б. **Национална контактна тачка одговара за слање узорка**

Б.1. Назив;

Б.2. Адреса;

Б.3. Печат;

Б.4. Потпис и датум.

Ц. **Држава пошиљаоца, државапримаоца и сврха употребе узорка у држави примаоца**

Ц.1. Узорак потиче из:

Ц.1.1. Назив,

Ц.1.2. Адреса;

Ц.2. Узорак је намењен за:

Ц.2.1. Назив,

Ц.2.2. Адреса;

Ц.3. Узорак је намењен за:

(а) откривање кривичних дела;

(б) потребе предистражног поступка;

(ц) потребе кривичног поступка;

(д) форензичку анализу;

(е) другу употребу.

Д. **Природа и количина узорка**

Д.1. Узорак је следеће природе (назначити састав);

Д.2. Узорак је следеће количине (назначити тачну количину тј. граме, број таблета/капсула итд.).

Е. **Начин слања и руте које треба користити**

Е.1. Користиће се следећи начини слања:

(а) путем службеника државе пошиљаоца или примаоца;

(б) путем достављача;

(ц) дипломатском поштом;

(д) препорученом (брзом) поштом.

Е.2. Следећа рута користиће се (назначити почетно место, одредиште и општу руту која ће се користити између два места):

Е.3. Тамо где се слање обавља путем службеника државе пошиљаоца и примаоца, назначити намеравано превозно средство (воз, аутомобил итд.);

Е.4. Националне контактне тачке државе које треба известити према члану 4. став 1. овог правилника.

Ф. **Национална контактна тачка која прима узорак**

Ф.1. Назив;

Ф.2. Адреса;

Ф.3. Печат;

Ф.4. Потпис и датум.